**Til Følgegruppen for forebyggelse**

21. februar 2023

Fælleskommunalt høringssvar til tværsektorielt forløbsprogram for borgere med lænderygbesvær

De syddanske kommuner takker for det fremsendte høringsudkast til revideret tværsektorielt forløbsprogram for borgere med lænderygbesvær og for muligheden for at afgive høringssvar.

Kommunerne anerkender det gennemgående fokus på at inddrage borgere i forløbet samt opmærksomheden på samarbejdet på tværs af sundhedsvæsenet, som stiller krav til kommunikation og koordination. De Syddanske kommuner hilser forløbsprogrammets formål velkommen og har desuden følgende bemærkninger:

* Kommunerne bakker op om det paradigmeskifte, som beskrives i forløbsprogrammet, hvor fokus på sygdomsmestring og støttet egenhåndtering er en opgave, som allerede er velkendt i kommunale afdelinger inden for både sundheds-, social- og arbejdsmarkedsområdet.
* Sygemelding hos en borger følger gældende lovgivning på området, og det kan overvejes om forløbsprogrammet skal indeholde parafraseringer heraf, da denne altid er rammesættende for arbejdet.
* ICF-forståelsesrammen: Hvilke kompetencer eller undervisning kræves det for at lære ICF og hvem skal stå for at indsamle alle perspektiverne i ICF-afdækningen?
* Afsnit 7.9.1: Der fremgår det, at kommunerne har et ansvar for at sikre en tværgående koordinering af borgerens forløb. Det bør præciseres, at der menes borgerens forløb i kommunen, da praktiserende læge er tovholder for borgerens forløb jf. afsnit 2.2.
* Afsnit 7.9.2.: Kommunerne har forskellige §119 forebyggelsestilbud og de kan have forskellige navne. Listen i forløbsprogrammet over relevante forebyggelsestilbud, må derfor ses i lyset af, at en kommune kan have flere emner i et tilbud. Det bør derfor fremgå tydeligt i forløbsprogrammet, at kommunens tilbud kan ses på Sundhed.dk og at det er muligt at høre i den enkelte kommune, hvilket tilbud der dækker det ønskede emne.
* Der bør afdækkes om forløbsprogrammet vil kunne give anledning til en væsentligt stigning i henvisninger til afklarende samtaler i kommunen (§119).

Specifikke bemærkninger

* Generelt mangler der i teksten henvisninger til tekstbokse

På vegne af de 22 syddanske kommuner.